[N]os Willelmus Sancti Petri Cellensis abbas, Milo decanus et Rolandus canonicus Trecensis judices delegati a domino papa in causa que vertebatur inter abbatem et monachos Vallis lucentis ex una parte et hospitalarios de Coldreio ex alia, fratre Rogero hospitalario magistro ipsius domus in tota causa per litteras magni magistri in Francia procuratore constituto, super nemore quod est apud Seboart lite coram nobis contestata super possessione et proprietate ipsius nemoris. Attestationibus ab utraque parte receptis et publicatis et rationibus et allegationibus hinc inde propositis et omnibus his que ad causam ipsam contingere videbantur, diligenter auditis et cognitis ad ultimum die ad proferendum sententiam perentorie partibus assignata, habito prudentum virorum consilio, partibus presentibus per sententiam diffinitivam absolvimus abbatem et monachos Vallis lucentis ab impetitione hospitalariorum de Coldreio super possessione et proprietate dicti nemoris sicut fossata que facta fuerunt tempore Radulphi prioris de Porta Sancti dividunt ipsum nemus. Actum anno Gracie M° CC° decimo sabbato infra octava sancti Johannis Baptiste mense junio.